Huiskopers haal nou kleiner deposito uit | Netwerk24
Deur Hanlie Stadler 20 Oktober 2019 12:39
Baie mense wat die eerste of tweede keer huis koop, kry deesdae weer 'n 100%-verband.
Banke verwelkom op die oomblik kredietwaardige huiskopers met ope arms. Hulle keur lenings goed op vlakke wat 12 jaar gelede laas gesien is, sê die verbandvergelykingsfirma Ooba.
Ooba se statistieke vir die derde kwartaal van 2019 lig uit:
Banke vereis nou gemiddeld 'n kleiner persentasie van die koopprys as 'n deposito. Vir alle huiskopers het dit gekrimp van 13% in die tweede kwartaal tot 11,5% in die derde. Die gemiddelde deposito vir mense wat vir die eerste keer huis koop, het van 10,6% tot 9,1% gedaal.
Die gemiddelde rentekoers op 'n verband het gedaal van prima plus 0,16 van 'n persentasiepunt in die tweede kwartaal tot prima (10%) in die derde kwartaal. Gegewe dat die prima rentekoers middel Julie verlaag is, beteken dit die gemiddelde rentekoers op 'n verband het skerp gedaal, van 10,41% (10,25 + 0,16) tot 10%.
Huispryse stagneer. Volgens Ooba het die gemiddelde huisprys bykans onveranderd gebly op 'n jaargrondslag (dus vergeleke met die derde kwartaal van 2018) op R1 193 601.
Die gemiddelde ouderdom van mense wat vir die eerste keer huis koop, is 35. Dit verskil nie veel van die gemiddelde ouderdom van 38 van alle voornemende kopers wat vir 'n verband aansoek doen nie.
Volgens Ooba is banke weer meer gewillig om 'n 100%-verband toe te staan, sowel aan mense wat vir die eerste as die tweede keer koop. Daar is ook banke wat weer oordrag- en registrasiekoste by die finansieringsaanbod insluit.